Pere Bosch Gimpera

Pere Bosch Gimpera u Pere Bosch i Gimpera (tamién gosa trobar-se como Pere Bosch-Gimpera u castellanizato como Pedro Bosch Gimpera), naixito de Barcelona (Barcelonés) o 22 de marzo de 1891 y muerto en Ciudat de Mexico (Mexico) o 9 d'octubre de 1974, estió un historiador, prehistoriador y catedratico catalán, refuchiato en Mexico en rematar a Guerra Civil espanyola adquirindo-ne ixa nacionalidat en 1971.

Formato academicament en a Universidat de Barcelona, enampló estudios en Berlín, convertindo-se en una destacata fegura en o campo d'a Prehistoria d'a peninsula iberica. Catedratico d'ixa especialidat dende 1916 en a Universidat de Barcelona, se convertió en o primer rector d'a Universidat Autonoma de Barcelona o 18 de chulio de 1933.

Antiparte, partidario d'o nacionalismo catalán y militant d'Acció Catalana, estió engarcholato en 1934 por as suyas actividaz nacionalistas, y en a Guerra Civil, mientres o Gubierno de Lluís Companys (1937-1939) estió Consellero de Chusticia d'a Cheneralidat de Catalunya.

Dende a nueva Universidat de Barcelona controlata por o franquismo s'organizó contra él una campanya de desprestichio, pero en l'exilio estió profesor en a Universidad Nacional Autónoma de México, amás de chefe d'a División de Filosofía y Humanidaz d'a UNESCO.

 Obras 
 1913: El problema de la cerámica ibérica.
 1914: Grecia y la civilización crético-micénica.
 1919: Prehistòria catalana.
 1920: La arqueología preromana hispánica.
 1926: Historia de Oriente.
 1934: Etnologia de la península ibèrica.
 1945: El poblamiento antiguo y la formación de los pueblos de España.
 1960: El problema indoeuropeo.
 1960: Cataluña, Castilla, España.
 1974: Paleontología de la península Ibérica.

Categoría:Catedraticos de Catalunya
Categoría:Exiliaus d'o franquismo
Categoría:Historiadors de Catalunya
Categoría:Muertos en Ciudat de Mexico
Categoría:Naixius de Barcelona
Categoría:Prehistoriadors de Catalunya
Categoría:1891 (naixencias)
Categoría:1974 (muertes)